Europa-Parlamentets beslutning

af 10. maj 2011

med bemærkningerne, der er en integrerende del af afgørelsen om decharge for gennemførelsen af budgettet for Det Europæiske Erhvervsuddannelsesinstitut for regnskabsåret 2009

EUROPA-PARLAMENTET,

der henviser til det endelige årsregnskab for Det Europæiske Erhvervsuddannelsesinstitut for regnskabsåret 2009,

der henviser til Revisionsrettens beretning om årsregnskabet for Det Europæiske Erhvervsuddannelsesinstitut for regnskabsåret 2009 med instituttets svar [1],

der henviser til Rådets henstilling af 15. februar 2011 (05892/2011 — C7-0052/2011),

der henviser til EF-traktatens artikel 276 og artikel 319 i traktaten om Den Europæiske Unions funktionsmåde,

der henviser til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget [2], særlig artikel 185,

der henviser til Europa-Parlamentets og Rådets forordning (EF) nr. 1339/2008 af 16. december 2008 om oprettelse af et europæisk erhvervsuddannelsesinstitut [3], særlig artikel 17,

der henviser til Kommissionens forordning (EF, Euratom) nr. 2343/2002 af 19. november 2002 om rammefinansforordning for de organer, der er omhandlet i artikel 185 i Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget [4], særlig artikel 94,

der henviser til forretningsordenens artikel 77 og bilag VI,

der henviser til betænkning fra Budgetkontroludvalget og udtalelse fra Udvalget om Beskæftigelse og Sociale Anliggender (A7-0109/2011),

A. der henviser til, at Revisionsretten har fastslået, at den har fået rimelig sikkerhed for, at årsregnskabet for regnskabsåret 2009 er rigtigt, og at de underliggende transaktioner er lovlige og formelt rigtige,

B. der henviser til, at Parlamentet den 5. maj 2010 meddelte direktøren for Det Europæiske Erhvervsuddannelsesinstitut decharge for gennemførelsen af instituttets budget for regnskabsåret 2008 [5] og i beslutningen med bemærkningerne til afgørelsen bl.a.:

- bemærkede, at instituttet siden omarbejdelsen i 2008 af Rådets forordning (EØF) nr. 1360/90 af 7. maj 1990 om oprettelse af et europæisk erhvervsuddannelsesinstitut [6] har fået mulighed for at udvikle sin ekspertise inden for andre sektorer end i de foregående år

- udtrykte bekymring over Revisionsrettens bemærkninger vedrørende den manglende gennemsigtighed i forbindelse med personaleudvælgelsesprocedurerne og over indgriben fra Kontoret for Bekæmpelse af Svig (OLAF), der har indledt en undersøgelse (OF/2009/0370)

- opfordrede indtrængende instituttet til at aflægge rapport om fordelingen af de menneskelige ressourcer; påpegede især, at en fejlagtig vurdering af de menneskelige ressourcer i forbindelse med den årlige planlægning og udfærdigelsen af årsberetningen indebærer en risiko for ineffektivitet,

C. der henviser til, at instituttets budget for 2009 var 19100000 EUR, hvilket er 0,5 % mindre end dets budget for 2008,

1. gør opmærksom på, at det er Revisionsrettens opfattelse, at instituttets årsregnskab for et budget på 19100000 EUR giver et retvisende billede af dets finansielle stilling pr. 31. december 2009, og at dets transaktioner og pengestrømme i det afsluttede regnskabsår er i overensstemmelse med bestemmelserne i dets finansforordning;

Præstationer

2. glæder sig over instituttets intention om at forbedre resultaterne af det erhvervsrettede uddannelsessystem (VET) i instituttets partnerlande (Torinoprocessen) og udvikle en fælles metodologi med internationale organisationer og bilaterale donorer for at styrke sin rolle;

3. opfordrer atter instituttet til i en oversigt, som vedføjes næste beretning fra Revisionsretten, at foretage en sammenligning mellem de tiltag, der blev gennemført i det regnskabsår, der er under dechargebehandling, og de tiltag, der blev gennemført i det foregående regnskabsår, således at dechargemyndigheden bedre kan vurdere instituttets præstationer fra år til år;

Samarbejde med Det Europæiske Center for Udvikling af Erhvervsuddannelse (Cedefop)

4. bemærker, at samarbejdsaftalen mellem instituttet og Cedefop i november 2009 blev fornyet for perioden 2010-2013; anerkender, at instituttet og Cedefop hvert år i forbindelse med samarbejdsaftalen udarbejder et udkast til et fælles arbejdsprogram, som vedlægges begge organisationers arbejdsprogram; glæder sig over instituttets intention om at afsætte yderligere plads til redegørelsen om gennemførelsen af dette fælles arbejdsprogram i dets fremtidige årsberetninger;

Budgetforvaltning

5. opfordrer indtrængende instituttet til at være mere nøjagtig i udarbejdelsen af budgetprocedurer med henblik på at undgå det store antal budgetoverførsler; opfordrer også instituttet til at sikre sig tilladelse fra sin bestyrelse, når der skal foretages overførsler; minder om, at dette er påkrævet i finansforordningen for instituttet;

6. minder også instituttet om dets forpligtelse til at fremlægge en samlet oversigt over forfaldsplanerne for betalinger i de følgende regnskabsår som følge af budgetmæssige forpligtelser, der er indgået i tidligere regnskabsår (artikel 31, stk. 2, i finansforordningen for instituttet);

7. opfordrer instituttet til nøje at følge bestemmelserne i grundforordningen, navnlig når det drejer sig om overførsel af bevillinger mellem afsnit; er imidlertid af den opfattelse, at det er vanskeligt at gennemføre en aktivitetsbaseret budgettering i et system, der sondrer mellem personale- og administrationsbevillinger på den ene side og driftsbevillinger på den anden side, navnlig når det drejer sig om et agentur, hvis hovedaktivitet består i at udarbejde politiske analyser, formidle og udveksle oplysninger og erfaringer samt yde støtte til kapacitetsopbygning af partnerskabslande;

Menneskelige ressourcer

8. glæder sig over instituttets initiativ til at foretage en tilbundsgående revision af sine personaleudvælgelsesprocedurer som reaktion på de undersøgelsesresultater, Den Interne Revisionstjeneste (IAS) er fremkommet med, og på de henstillinger, Parlamentet har fremsat; bemærker især, at instituttets ansættelsesprocedurer er blevet omstruktureret, flere trin er blevet tilføjet og de vigtigste støtteredskaber er blevet revideret;

Intern revision

9. glæder sig over instituttets initiativ til at forelægge IAS' årlige interne revisionsberetning om instituttet for dechargemyndigheden; anser dette for et tegn på gennemsigtighed og et eksempel på bedste praksis, der bør følges af alle andre agenturer;

10. anerkender, at IAS i 2009 foretog en revision af de byggeklodser, der lå til grund for direktørens garantierklæring, med det formål at opnå rimelig sikkerhed for, at de forskellige byggeklodser, der ligger til grund for direktørens garantierklæring, er tilstrækkelige, virkningsfulde og fuldstændig redegjort for i årsberetningen; bemærker, at IAS fandt, at det yderst beskedne omfang af relevante oplysninger til dokumentation af de bemærkninger, som direktøren fremsatte i sin garantierklæring, kan vildlede læseren; opfordrer derfor instituttets direktør til at gøre disse bemærkninger mere detaljerede (bl.a. ved at give oplysninger om kriterierne for klassificering, de mulige skadelige virkninger og/eller betydning og om sandsynligheden for, at negative tildragelser vil indtræffe);

11. anerkender, at 11 ud af de 15 anbefalinger fremsat af IAS er blevet afsluttet i 2009; bemærker endvidere, at der er åbnet 8 nye IAS-anbefalinger i 2009, vedrørende følgende: direktørens garantierklæring, en bedre beskrivelse af det interne kontrolsystem, en detaljeret beskrivelse af risikostyringen, indførelse af efterfølgende kontrol af finansielle transaktioner med risikobaseret stikprøver af forpligtelser og betalinger og en fastsættelse af målværdierne for virksomhedsindikatorer;

12. henviser vedrørende de øvrige bemærkninger, der ledsager dechargeafgørelsen, og som er af horisontal karakter, til sin beslutning af 10. maj 2011 [7] om præstationer, økonomisk forvaltning og kontrol med agenturer.

[1] EUT C 338 af 14.12.2010, s. 149.

[2] EFT L 248 af 16.9.2002, s. 1.

[3] EUT L 354 af 31.12.2008, s. 82.

[4] EFT L 357 af 31.12.2002, s. 72.

[5] EUT L 252 af 25.9.2010, s. 182.

[6] EFT L 131 af 23.5.1990, s. 1.

[7] Vedtagne tekster, P7_TA(2011)0163 (Se side 269 i denne EUT).

--------------------------------------------------